Skoolhoof voor laerskoolleerders aangevalArgieffoto ŉ Skoolhoof is Maandagoggend ten aanskoue van talle leerders by ŉ laerskool in Johannesburg met ŉ skerp voorwerp bygedam. Oupa Bodibe, woordvoerder van die Gautengse departement van onderwys, het gesê die voorval het by die Paul Mosaka Primary School in Pimville, Soweto, plaasgevind. “ŉ Voorlopige ondersoek dui daarop dat ŉ voormalige onderwyser toegang tot die skool verkry het deur ŉ vrouepatrolleerder te oorweldig en om te stamp. Toe hy op die skoolgrond kom, het hy die voorruit van die skoolhoof se motor met ŉ hamer stukkend geslaan, waarna hy die skoolhoof verskeie kere met ŉ skerp voorwerp gesteek het. Van die leerders het die voorval gesien,” het Bodibe gesê. Die skoolhoof is in ŉ kritieke toestand na ŉ nabygeleë hospitaal geneem. Die verdagte is in hegtenis geneem en is in aanhouding. “Die voormalige onderwyser is in 2015 afgedank nadat ŉ ondersoek in 2014 van stapel gestuur is oor valse kwalifikasies.” Die polisie ondersoek die saak. Panyaza Lesufi, LUR vir onderwys in Gauteng, het sy skok oor die voorval uitgespreek en dit veroordeel. Hy gaan Dinsdag ŉ besoek by die skool aflê. Die departement het beraders verskaf om personeel en leerders by te staan. Eksamens wat vandag by die skool afgelê moes word, is onbepaald uitgestel.